Дадатак 19

**АСАБЛІВАСЦІ АРГАНІЗАЦЫІ АДУКАЦЫЙНАГА**

**ПРАЦЭСУ ПРЫ ВЫВУЧЭННІ ВУЧЭБНАГА ПРАДМЕТА**

**«ФІЗІЧНАЯ КУЛЬТУРА І ЗДАРОЎЕ»**

1. **Вучэбныя праграмы**

У 2025/2026 навучальным годзе выкарыстоўваюцца вучэбныя праграмы, зацверджаныя пастановай Міністэрства адукацыі ў 2025 годзе. Вучэбныя праграмы размешчаны на нацыянальным адукацыйным партале: [*https://adu.by*](https://adu.by/)*/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html)*;* [*Вучэбныя прадметы. V–XI класы / Фізічная культура і здадоўе*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/fizicheskaya-kultura-i-zdorove.html).

Тыпавым вучэбным планам агульнай сярэдняй адукацыі, зацверджаным пастановай Міністэрства адукацыі Рэспублікі Беларусь ад 23.04.2025 № 75, на вучэбны прадмет «Фізічная культура і здароўе» прадугледжаны 3 гадзіны на тыдзень, у спецыяльных медыцынскіх   
групах – 2 гадзіны на тыдзень.

Да пачатку 2025/2026 навучальнага года ў вучэбныя праграмы па вучэбным прадмеце «Фізічная культура і здароўе» ўнесены наступныя змяненні і дапаўненні:

тэарэтычны і практычны матэрыял інварыянтнага кампанента вучэбнай праграмы прадстаўлены раздзелам «Асновы ведаў і асновы відаў спорту»;

тэарэтычны матэрыял скарэкціраваны, выключаны тэмы, якія ўключаны ў змест вучэбных праграм па іншых вучэбных прадметах;

тэарэтычны матэрыял вывучаецца на вучэбных занятках адначасова з засваеннем практычнага матэрыялу, **без вылучэння асобных гадзін у праграме**;

ва ўсіх класах скарэкціравана колькасць гадзін, якая даецца на вывучэнне пэўных тэм інварыянтнага кампанента;

скарэкціраваны раздзел «Асноўныя патрабаванні да вынікаў вучэбнай дзейнасці вучняў» з улікам унесеных змяненняў у змест тэм вучэбнай праграмы;

**для I–IV класаў** у раздзелы «Інварыянтны кампанент» і «Варыятыўны кампанент» уключана тэма «Баскетбол» (III–IV класы); у «Варыятыўны кампанент» уключаны тэмы «Лёгкая атлетыка» і «Лыжныя гонкі», скарэкціраваны змест тэмы «Плаванне»;

**для V–XI** **класаў** у тэму «Гімнастыка, акрабатыка» дададзены агульнаразвіццёвыя і спецыяльныя практыкаванні, накіраваныя на развіццё фізічных якасцей; у шкалах ацэнкі ўзроўню фізічнай падрыхтаванасці і ўзроўню сфарміраванасці рухальных навыкаў скарэкціраваны некаторыя вынікі з улікам рэальных магчымасцей выканання вучнямі тэставых і кантрольных практыкаванняў; тэставае практыкаванне «6-хвілінны бег» перанесена ў кантрольнае практыкаванне;

у змест тэмы інварыянтнага кампанента «Аэробіка (дзяўчаты), гімнастыка атлетычная (юнакі). Гімнастыка, акрабатыка» **для X–XI** **класаў** уключаны практыкаванні на гімнастычных снарадах (на гімнастычным бервяне, нізкай і высокай перакладзінах, паралельных брусах);

у «Варыятыўны кампанент» **для V–XI** **класаў** уключана тэма «Бадмінтон», змест тэмы «Плаванне» дапоўнены навучальным матэрыялам асваення спосабу плавання «брас».

Вучэбная праграма па вучэбным прадмеце «Фізічная культура і здароўе» для спецыяльных медыцынскіх груп скарэкціравана з улікам патрабаванняў да структуры, зместу і афармлення вучэбных праграм. У праграме выключаны ўсе метадычныя рэкамендацыі. Да пачатку 2025/2026 навучальнага года на нацыянальным адукацыйным партале будуць размешчаны абноўленыя і структураваныя з улікам зместу вучэбнай праграмы «Метадычныя рэкамендацыі да вучэбнай праграмы па вучэбным прадмеце “Фізічная культура і здароўе” для спецыяльных медыцынскіх груп».

У 2025/2026 навучальным годзе ва ўстановах адукацыі, размешчаных у населеных пунктах, якія маюць лядовыя палацы (арэны), па ініцыятыве асацыяцыі «Федэрацыя хакея Рэспублікі Беларусь» і пры ўдзеле трэнераў-выкладчыкаў спецыялізаваных вучэбна-спартыўных устаноў у I–II класах могуць праводзіцца вучэбныя заняткі з выкарыстаннем варыятыўнага кампанента «Хакей», дапускаецца правядзенне здвоеных вучэбных заняткаў. У рамках гэтых заняткаў вучні асвойваюць змест тэмы «Спартыўныя гульні» інварыянтнага і тэмы «Хакей» варыятыўнага кампанентаў вучэбнай праграмы па вучэбным прадмеце «Фізічная культура і здароўе».

Пры наяўнасці ўмоў для правядзення вучэбных заняткаў у басейне неабходна забяспечыць **навучанне плаванню** ў рамках вучэбных гадзін варыятыўнага кампанента, адведзеных вучэбнай праграмай па вучэбным прадмеце «Фізічная культура і здароўе».

Пры арганізацыі заняткаў па плаванні і хакеі (пры наяўнасці адпаведных умоў) выкарыстоўваюцца ўсе гадзіны варыятыўнага кампанента вучэбнай праграмы, а таксама гадзіны, адведзеныя на вывучэнне тэм інварыянтнага кампанента, з умовай асваення дадзеных тэм у рамках патрабаванняў да вынікаў вучэбнай дзейнасці, вызначаных у вучэбнай праграме, за меншую колькасць гадзін.

Пры арганізацыі фізічнага выхавання вучняў ва ўстанове адукацыі варта кіравацца наступнымі нарматыўнымі прававымі дакументамі:

Законам Рэспублікі Беларусь ад 04.01.2014 № 125-З «Аб фізічнай культуры і спорце»;

пастановай Савета Міністраў Рэспублікі Беларусь ад 07.08.2019 № 525 «Аб зацвярджэнні спецыфічных санітарна-эпідэміялагічных патрабаванняў»;

пастановай Міністэрства аховы здароўя Рэспублікі Беларусь ад 16.05.2022 № 44 «Аб зацвярджэнні санітарных нормаў і правілаў “Санітарна-эпідэміялагічныя патрабаванні да зместу і эксплуатацыі басейнаў, аквапаркаў, аб’ектаў па аказанні бытавых паслуг лазняў, саўнаў і душавых, СПА-аб’ектаў, фізкультурна-спартыўных збудаванняў”»;

пастановай Міністэрства аховы здароўя Рэспублікі Беларусь ад 09.07.2010 № 92 «Аб устанаўленні форм “Медыцынская даведка аб стане здароўя”, “Выпіска з медыцынскіх дакументаў” і зацвярджэнні Інструкцыі аб парадку іх запаўнення»;

пастановай Міністэрства аховы здароўя Рэспублікі Беларусь ад 09.06.2014 № 38 «Аб зацвярджэнні Інструкцыі аб парадку размеркавання вучняў у асноўную, падрыхтоўчую, спецыяльную медыцынскую групы, групу лячэбнай фізічнай культуры»;

пастановай Міністэрства аховы здароўя Рэспублікі Беларусь ад 30.06.2014 № 49 «Аб устанаўленні пераліку медыцынскіх супрацьпаказанняў да заняткаў відамі спорту»;

пастановай Міністэрства спорту і турызму Рэспублікі Беларусь ад 31.08.2018 № 60 «Аб зацвярджэнні правілаў бяспекі правядзення заняткаў фізічнай культурай і спортам».

1. **Арганізацыя адукацыйнага працэсу пры вывучэнні вучэбнага прадмета на павышаным узроўні і ў спецыялізаваных па спорце класах**

У мэтах стварэння ўмоў для арганізацыі спартыўнай падрыхтоўкі адораных у спорце вучняў ва ўстановах адукацыі па ініцыятыве кіраўнікоў спецыялізаваных вучэбна-спартыўных устаноў могуць стварацца спецыялізаваныя па спорце класы. Вывучэнне вучэбных прадметаў у спецыялізаваных па спорце класах ажыццяўляецца на базавым узроўні. Атэстацыя вучняў спецыялізаваных па спорце класаў па вучэбным прадмеце «Фізічная культура і здароўе» праводзіцца на падставе пастановы Міністэрства адукацыі Рэспублікі Беларусь ад 11 ліпеня 2022 г. № 184 «Аб атэстацыі вучняў пры засваенні зместу адукацыйных праграм агульнай сярэдняй адукацыі».

Для дапамогі вучням у выбары будучай прафесійнай дзейнасці ў сферы фізічнай культуры і спорту ў X–XI класах устаноў адукацыі могуць адкрывацца профільныя класы спартыўна-педагагічнай накіраванасці. У дадзеных класах вучні асвойваюць змест вучэбных прадметаў «Біялогія» і «Фізічная культура і здароўе» на павышаным узроўні і змест вучэбнай праграмы факультатыўных заняткаў «Уводзіны ў спартыўна-педагагічныя прафесіі».

1. **Асаблівасці арганізацыі адукацыйнага працэсу**

Пры арганізацыі адукацыйнага працэсу настаўнік абавязаны кіравацца патрабаваннямі вучэбнай праграмы па вучэбным прадмеце «Фізічная культура і здароўе».

**Не дапускаецца** прад’яўленне да вучняў патрабаванняў, якія не прадугледжаны вучэбнымі праграмамі.

Вучэбна-метадычнае забеспячэнне, якое выкарыстоўваецца настаўнікам, павінна быць накіравана на дасягненне адукацыйных вынікаў, зафіксаваных у вучэбных праграмах.

Пры спрыяльных умовах надвор’я заняткі варта праводзіць на свежым паветры.

У 2025/2026 навучальным годзе на правядзенне вучэбных заняткаў па вучэбным прадмеце «Фізічная культура і здароўе» выдзяляецца тры гадзіны на тыдзень. Адзін з урокаў павінен быць гульнявым, на якім рэкамендуецца выкарыстанне вучэбнага матэрыялу тэм варыятыўнага кампанента (рухомыя і спартыўныя гульні, плаванне, а таксама матэрыял іншых тэм, засваенне якіх спрыяе павышэнню рухальнай актыўнасці вучняў). На дадзеным ўроку не рэкамендуецца засваенне зместу інварыянтнага кампанента вучэбнай праграмы, **не дапускаецца здача тэставых і кантрольных практыкаванняў**.

Звяртаем увагу, што ў X–XI класах дзяленне на групы юнакоў і дзяўчат ажыццяўляецца ў межах дзвюх гадзін. Запіс у класных журналах рэкамендуецца ажыццяўляць наступным чынам: на левай старонцы развароту журнала ў групе дзяўчат і ў групе юнакоў паказваецца дата правядзення ўрока, адзначаюцца адсутныя, могуць выстаўляцца адзнакі; на правай старонцы развароту журнала ў групе юнакоў і групе дзяўчат запісваецца тэма ўрока, пры гэтым у адной з груп (група настаўніка, які праводзіць дадзеныя заняткі) тэма ўрока запісваецца з датай яго правядзення, а ў другой – без указання даты.

Калі на трэцім уроку па вучэбным прадмеце «Фізічная культура і здароўе» ажыццяўляецца навучанне плаванню і вядзе яго іншы настаўнік, то мэтазгодна ў класным журнале адводзіць асобныя старонкі. Прамежкавую атэстацыю па вучэбным прадмеце «Фізічная культура і здароўе» пры гэтым неабходна праводзіць з улікам адзнак, выстаўленых на дадатковых старонках класнага журнала.

Правядзенне трох урокаў фізічнай культуры і здароўя на тыдзень не карэлюе з пунктам 119 Санітарных нормаў і правілаў «Патрабаванні для ўстаноў агульнай сярэдняй адукацыі», зацверджаных пастановай Міністэрства аховы здароўя Рэспублікі Беларусь ад 27.12.2012 № 206 (далей – СанНіП). Правядзенне двух урокаў фізічнай культуры і здароўя два дні запар магчыма ў тым выпадку, калі адзін з іх гульнявы.

Міністэрствам аховы здароўя змены ў СанНіП у 2025 годзе ўносіцца не будуць, паколькі апошнія ў бягучым годзе будуць адменены з адначасовым прыняццем уніфікаваных санітарных нормаў і правілаў па арганізацыі адукацыйнага і вучэбна-трэніровачнага працэсаў ва ўстановах і арганізацыях для дзяцей. У адрас тэрытарыяльных устаноў дзяржаўнага санітарнага нагляду Міністэрствам аховы здароўя будзе накіравана тлумачэнне, якое тычыцца пытання правядзення трох урокаў фізічнай культуры і здароўя.

На аснове зместу вучэбнай праграмы і з улікам рэальных умоў навучання і выхавання ў канкрэтным класе настаўнік **распрацоўвае і вядзе наступную плануючую дакументацыю**:

гадавы план-графік размеркавання вучэбнага матэрыялу (пры неабходнасці);

каляндарна-тэматычнае планаванне вучэбнага матэрыялу;

паўрочнае планаванне вучэбнага матэрыялу.

Каляндарна-тэматычнае планаванне складаецца з улікам часу, адведзенага ў вучэбнай праграме па вучэбным прадмеце «Фізічная культура і здароўе» на вывучэнне асобных тэм.

Гадавы план-графік размеркавання вучэбнага матэрыялу (пры наяўнасці) і каляндарна-тэматычнае планаванне вучэбнага матэрыялу, распрацаваныя настаўнікам, узгадняюцца членам адміністрацыі ўстановы адукацыі, якія курыруюць вучэбны прадмет «Фізічная культура і здароўе», зацвярджаюцца кіраўніком установы адукацыі да пачатку навучальнага года.

Настаўнік можа змяняць паслядоўнасць вывучэння тэм вучэбнай праграмы, а таксама выкарыстоўваць па сваім меркаванні змест і гадзіны варыятыўнага кампанента з улікам матэрыяльна-тэхнічнай базы (фізкультурна-спартыўныя збудаванні, спартыўны інвентар і спартыўнае абсталяванне), спартыўных традыцый установы адукацыі.

Змяненні ў каляндарна-тэматычнае планаванне, якія ўносяцца на працягу навучальнага года, павінны быць узгоднены з прадстаўніком адміністрацыі ўстановы адукацыі, які курыруе вучэбны прадмет «Фізічная культура і здароўе».

Плануючая дакументацыя захоўваецца на працягу навучальнага года ва ўстанове адукацыі ў настаўніка, які праводзіць вучэбныя заняткі па вучэбным прадмеце «Фізічная культура і здароўе».

**Звяртаем увагу на неабходнасць стварэння і забеспячэння бяспечных умоў** пры арганізацыі і правядзенні адукацыйнага працэсу па вучэбным прадмеце «Фізічная культура і здароўе».

Бяспечныя ўмовы пры правядзенні вучэбных заняткаў «Фізічная культура і здароўе», факультатыўных заняткаў спартыўнай накіраванасці забяспечваюцца ў адпаведнасці з Правіламі бяспекі правядзення заняткаў фізічнай культурай і спортам, зацверджанымі Міністэрствам спорту і турызму (пастанова Міністэрства спорту і турызму Рэспублікі Беларусь ад 31 жніўня 2018 г. № 60 «Аб зацвярджэнні правілаў бяспекі правядзення заняткаў фізічнай культурай і спортам»).

У адпаведнасці з пунктам 4 артыкула 5 Закона Рэспублікі Беларусь «Аб фізічнай культуры і спорце» ўстановы адукацыі распрацоўваюць і прымаюць лакальныя прававыя акты (правілы), якія рэгулююць пытанні бяспечнага правядзення заняткаў фізічнай культурай і спортам (мерапрыемстваў) па відах спорту з улікам спецыфікі ўстановы адукацыі, заняткаў (мерапрыемстваў) па-за ўстановай адукацыі, бяспечных паводзін у час руху на спартыўныя аб’екты і падчас правядзення арганізаваных форм фізічнага выхавання. Пры распрацоўцы правіл рэкамендуецца выкарыстоўваць Метадычныя рэкамендацыі па стварэнні ўмоў і забеспячэнні бяспекі на фізкультурна-спартыўных збудаваннях устаноў адукацыі пры занятках фізічнай культурай і спортам (размешчаны на сайце Міністэрства адукацыі Рэспублікі Беларусь: [*https://edu.gov.by/*](https://edu.gov.by/) [*Агульная сярэдняя адукацыя / Прафілактыка дзіцячага траўматызму*](https://edu.gov.by/urovni-obrazovaniya/srenee-obr/srenee-obr/informatsiya/profilaktika-detskogo-travmatizma/)). Правілы, зацверджаныя кіраўніком установы адукацыі, павінны быць размешчаны ў даступным для вучняў месцы.

**Забаронена выкарыстоўваць самаробнае (нестандартнае) спартыўнае абсталяванне і інвентар**. Спартыўнае абсталяванне на тэрыторыі ўстановы адукацыі па канструкцыі, памерах, матэрыялах, што прымяняюцца, павінна адпавядаць узроставым і псіхафізічным асаблівасцям вучняў, тэхнічным нарматыўным прававым актам, якія змяшчаюць абавязковыя для выканання патрабаванні. Бяспека пры эксплуатацыі спартыўнага абсталявання забяспечваецца шляхам выкарыстання па прызначэнні ў адпаведнасці з патрабаваннямі эксплуатацыйных дакументаў арганізацый-вытворцаў.

Кіраўнік установы адукацыі **нясе персанальную адказнасць** за арганізацыю дзейнасці ўсіх вучняў падчас правядзення ўрокаў па вучэбным прадмеце «Фізічная культура і здароўе». Адказнасць за забеспячэнне бяспечных умоў пры гэтым неабходна ўскладаць на педагагічных работнікаў установы адукацыі, якія арганізуюць дзейнасць вучняў падчас правядзення вучэбных заняткаў па вучэбным прадмеце «Фізічная культура і здароўе».

Першыя заняткі ў кожнай чвэрці, а таксама вывучэнне кожнай тэмы вучэбнай праграмы ва ўсіх класах павінны пачынацца з навучання вучняў правілам бяспечных паводзін на ўроку з улікам вывучаемага матэрыялу, пра што ў класным журнале робіцца адпаведны запіс.

Адміністрацыяй установы адукацыі сумесна з медыцынскім работнікам павінен ажыццяўляцца кантроль за арганізацыяй фізічнага выхавання вучняў, у тым ліку з выбарачнай ацэнкай вучэбных заняткаў па вучэбным прадмеце «Фізічная культура і здароўе». Міністэрствам адукацыі Рэспублікі Беларусь да пачатку 2025/2026 навучальнага года распрацаваны метадычныя рэкамендацыі па ажыццяўленні медыка-педагагічнага кантролю ўсіх форм фізічнага выхавання ва ўстановах агульнай сярэдняй адукацыі (размешчаны на сайце Міністэрства адукацыі:[*https://edu.gov.by/*](https://edu.gov.by/) [*Агульная сярэдняя адукацыя / Прафілактыка дзіцячага траўматызму*](https://edu.gov.by/urovni-obrazovaniya/srenee-obr/srenee-obr/informatsiya/profilaktika-detskogo-travmatizma/))*.*

Для арганізацыі вучэбных заняткаў па вучэбным прадмеце «Фізічная культура і здароўе» штогод **да 1 верасня** загадам кіраўніка ўстановы адукацыі вучні размяркоўваюцца на асноўную, падрыхтоўчую групы, спецыяльную медыцынскую групу (далей – СМГ), групу лячэбнай фізічнай культуры (далей – група ЛФК) на падставе медыцынскіх даведак аб стане здароўя, выдадзеных установамі аховы здароўя ў парадку, устаноўленым заканадаўствам.

Згодна з пастановай Міністэрства аховы здароўя Рэспублікі Беларусь ад 16 снежня 2024 г. № 174 «Аб дыспансерызацыі дзіцячага насельніцтва» дыспансерызацыя ажыццяўляецца пераважна ў месяц нараджэння дзіцяці з афармленнем медыцынскай даведкі аб стане здароўя па формах і ў парадку, устаноўленым пастановай Міністэрства аховы здароўя Рэспублікі Беларусь ад 9 ліпеня 2010 г. № 92 «Аб устанаўленні форм “Медыцынская даведка аб стане здароўя”» (далей – медыцынская даведка). У далейшым медыцынская даведка прадстаўляецца ва ўстанову адукацыі.

Такім чынам, у выпадку калі медыцынская даведка была выдадзена дзіцяці, напрыклад, у лістападзе 2024 года, то яна сапраўдная да лістапада 2025 года.

**Вучні, якія не прайшлі медыцынскае абследаванне**, прысутнічаюць на вучэбных занятках па вучэбным прадмеце «Фізічная культура і здароўе», **але да практычнага выканання заданняў (рухальнай актыўнасці) не дапускаюцца**.

Для павышэння якасці выкладання вучэбнага прадмета «Фізічная культура і здароўе» на ўсіх ступенях агульнай сярэдняй адукацыі **мэтазгодна забяспечыць** правядзенне вучэбных заняткаў па дадзеным вучэбным прадмеце настаўнікамі фізічнай культуры, якія маюць адпаведную адукацыю па напрамку спецыяльнасцей фізічнай культуры і спорту.

На I ступені агульнай сярэдняй адукацыі змест фізічнага выхавання засвойваецца пераважна з выкарыстаннем гульнявога метаду, накіраванага на засваенне школы рухаў. Мэтазгодна ў I—IV класах выкарыстоўваць рухомыя гульні як найбольш эфектыўны сродак навучання, выхавання і развіцця.

Для вучняў V–XI класаў для павышэння рухальнай актыўнасці, удасканалення рухальных навыкаў і развіцця фізічных якасцей могуць задавацца **дамашнія заданні па вучэбным прадмеце «Фізічная культура і здароўе»**. Змест дамашняга задання вызначае настаўнік у адпаведнасці з патрабаваннямі вучэбных праграм. Канкрэтнае дамашняе заданне вучням рэкамендуецца задаваць у індывідуальным парадку з улікам магчымасці іх выканання, падрыхтаванасці вучняў, групы па фізічнай культуры. **Дамашнія заданні павінны насіць толькі практычны характар.**

Тэрмін праверкі хатняга задання паказваецца ў графе «Дамашняе заданне» ў дзень, калі яно задаецца.

Дамашнія заданні для вучняў у I–IV класах, на канікулы для вучняў V–XI класаў не задаюцца.

Вучні I–XI классов, аднесеныя па стане здароўя да **асноўнай групы**, у першай і апошняй чвэрцях навучальнага года выконваюць **тэсты для вызначэння ўзроўню фізічнай падрыхтаванасці** (акрамя вучняў I класа ў першай чвэрці).

Вынікі тэставых практыкаванняў заносяцца настаўнікам на адпаведныя старонкі класнага журнала. Вынікі першага тэсціравання павінны быць унесены на працягу першай чвэрці, вынікі другога – не пазней за апошні вучэбны тыдзень навучальнага года.

Вучням асноўнай групы, вызваленым па стане здароўя ад выканання аднаго або некалькіх тэставых практыкаванняў, у графе «Вынік» робіцца запіс *«вызв.»*, а графы «Узровень», «Адзнака» (II, III ступені агульнай сярэдняй адукацыі) застаюцца незапоўненымі. У вучняў, аднесеных па стане здароўя да падрыхтоўчай групы, СМГ, групе ЛФК і вызваленых ад заняткаў фізічнай культурай па стане здароўя, усе графы застаюцца незапоўненымі.

На I ступені агульнай сярэдняй адукацыі выніковы ўзровень фізічнай падрыхтаванасці вучняў не вызначаецца. Вынікі кожнага з шасці тэстаў і адпаведны ім узровень развіцця асобных фізічных якасцей (нізкі, ніжэй сярэдняга, сярэдні, вышэй сярэдняга, высокі) заносяцца настаўнікам у адпаведныя графы класнага журнала.

Вучням V–XI класаў прадстаўлена права самастойна выбіраць шэсць тэстаў для вызначэння ўзроўню фізічнай падрыхтаванасці з прапанаваных у вучэбнай праграме пры абавязковай умове, што гэтыя ж тэсты будуць выконвацца ў канцы навучальнага года. Лічбавая і славесная характарыстыкі ўзроўню фізічнай падрыхтаванасці вучня фіксуецца ў класным журнале па выніках выканання ўсіх шасці тэстаў.

Звяртаем увагу, што ў вучэбнай праграме вынікі тэставых практыкаванняў прадстаўлены ўзроўнямі (высокі, вышэй за сярэдні, сярэдні, ніжэй за сярэдні, нізкі). Для перакладу ў балы і вывядзення сярэдняга бала па выніках выканання ўсіх шасці тэставых практыкаванняў выкарыстоўваецца наступная шкала:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Узроўні фізічнай падрыхтаванасці | | | | | | | | | |
| высокі | | вышэй за сярэдні | | сярэдні | | ніжэй за сярэдні | | нізкі | |
| Балы | 10 | 9 | 8 | 7 | 6 | 5 | 4 | 3 | 2 | 1 |

Вучням, якія не выканалі адзін або некалькі тэстаў, узровень фізічнай падрыхтаванасці не вызначаецца.

Вызначэнне ўзроўню фізічнай падрыхтаванасці носіць інфарматыўны характар, выкарыстоўваецца настаўнікам для аналізу эфектыўнасці вучэбнай дзейнасці па выніках навучальнага года.

**Фарміраванне функцыянальнай адукаванасці вучняў**

З 2023 года ў Беларусі праводзіцца нацыянальнае даследаванне якасці адукацыі (далей – НДЯА), накіраванае на выяўленне ўзроўню сфарміраванасці функцыянальнай адукаванасці вучняў. Рэкамендацыі па выніках НДЯА, якімі варта кіравацца ў мэтах фарміравання функцыянальнай адукаванасці вучняў, размешчаны на нацыянальным адукацыйным партале: *<https://adu.by/>* [*Галоўная / Нацыянальнае даследаванне якасці адукацыі*](https://adu.by/ru/pedagogam/natsionalnoe-issledovanie-kachestva-obrazovaniya-niko.html)*.*

Фарміраванне ў вучняў функцыянальнай адукаванасці сродкамі вучэбнага прадмета «Фізічная культура і здароўе» прадугледжвае развіццё здольнасцей выкарыстоўваць веды, уменні і навыкі, якія набываюцца, для рашэння шырокага дыяпазону жыццёвых задач у розных сферах дзейнасці, зносін і сацыяльных адносін.

У 2025/2026 навучальным годзе рэкамендуецца выкарыстоўваць вучэбна-метадычныя комплексы (ВМК) факультатыўных заняткаў па фарміраванні функцыянальнай адукаванасці сродкамі праектнай дзейнасці. Поўны пералік ВМК факультатыўных заняткаў размешчаны на нацыянальным адукацыйным партале: *<https://adu.by>/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы / Вучэбна-метадычныя комплексы факультатыўных заняткаў па фарміраванні функцыянальнай адукаванасці вучняў*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/uchebno-metodicheskie-kompleksy-fakultativnykh-zanyatij-po-formirovaniyu-funktsionalnoj-gramotnosti-uchashchikhsya-v-xi-klassov.html)*.*

1. **Патрабаванні да арганізацыі вучэбных заняткаў з вучнямі падрыхтоўчай групы, СМГ, групы ЛФК**

Вучэбныя заняткі па вучэбным прадмеце «Фізічная культура і здароўе» з вучнямі, аднесенымі па стане здароўя да падрыхтоўчай групы, праводзяцца разам з вучнямі асноўнай групы згодна з рэкамендацыямі медыцынскага работніка па прынцыпе дыферэнцыраванага падыходу да фізічнага развіцця вучняў, з улікам стану іх здароўя і пры ўмове паступовага засваення комплексу рухальных уменняў і навыкаў.

Пад паступовым засваеннем комплексу рухальных уменняў і навыкаў варта разумець набытую магчымасць выконваць рухальнае дзеянне, якое ўзнікае на аснове ведаў пра спосаб (тэхніку) выканання фізічных практыкаванняў; наяўнасць у вучняў папярэдняга рухальнага вопыту і пэўнага ўзроўню фізічнай падрыхтаванасці; шматразовых паўтораў вывучаемых дзеянняў.

Пункт 6 Інструкцыі аб парадку размеркавання вучняў у асноўную, падрыхтоўчую, спецыяльную медыцынскую групы, групу лячэбнай фізічнай культуры, зацверджанай пастановай Міністэрства аховы здароўя Рэспублікі Беларусь ад 09.06.2014 № 38, не ўтрымлівае нормы, якая дапускае вучняў падрыхтоўчай групы да падрыхтоўкі і здачы нарматываў. Разам з тым, вучэбная праграма па вучэбным прадмеце «Фізічная культура і здароўе» не змяшчае тэрміна «нарматыў».

Па ўзгадненні з Міністэрствам аховы здароўя тлумачым, што да нарматываў на вучэбных занятках па вучэбным прадмеце «Фізічная культура і здароўе» варта адносіць тэставыя і кантрольныя практыкаванні, іншыя практыкаванні, вынікі якіх фіксуюцца з выкарыстаннем адзінак вымярэння (сантыметры, метры, секунды, хвіліны, колькасць разоў і іншае), г. зн. выкананне практыкаванняў на колькасны вынік.

Такім чынам, вучні падрыхтоўчай групы вызваляюцца ад проціпаказаных ім практыкаванняў у адпаведнасці з рэкамендацыямі ўрача-педыятра (урача агульнай практыкі), падрыхтоўкі і здачы тэставых і кантрольных практыкаванняў, іншых практыкаванняў, прадугледжаных вучэбнай праграмай, вынікі якіх фіксуюцца з выкарыстаннем адзінак вымярэння.

Разам з тым, ад тэматычнага кантролю (кідок мяча ў кошык, перадача мяча над сеткай) пры адсутнасці супрацьпаказанняў вучні падрыхтоўчай групы не вызваляюцца.

Вучэбныя заняткі па вучэбным прадмеце «Фізічная культура і здароўе» з вучнямі, аднесенымі па стане здароўя да СМГ, **праводзяцца настаўнікамі фізічнай культуры, якія засвоілі адукацыйную праграму павышэння кваліфікацыі, з перыядычнасцю праходжання курсавой падрыхтоўкі ў тэрміны, устаноўленыя заканадаўствам**.

Вучэбныя заняткі з вучнямі, аднесенымі да СМГ, павінны быць арганізаваны з пачатку навучальнага года незалежна ад іх колькасці (мінімум адзін вучань). Камплектаванне СМГ на пачатак навучальнага года праводзіцца медыцынскім работнікам на аснове вынікаў медыцынскага абследавання вучняў. Колькасць і спісачны склад СМГ на пачатак кожнага паўгоддзя зацвярджаюцца загадам кіраўніка ўстановы адукацыі. На працягу навучальнага года ў дадзены загад могуць уносіцца змены.

Гадзіны, адведзеныя на правядзенне вучэбных заняткаў з вучнямі СМГ, уваходзяць у аб’ём вучэбнай нагрузкі настаўніка фізічнай культуры. У адпаведнасці з Палажэннем аб установе агульнай сярэдняй адукацыі пры распрацоўцы вучэбнага плана ўстановы, якая рэалізуе адукацыйныя праграмы агульнай сярэдняй адукацыі, на правядзенне вучэбных заняткаў па вучэбным прадмеце «Фізічная культура і здароўе» з вучнямі, аднесенымі да СМГ, агульная колькасць вучэбных гадзін, што фінансуюцца з рэспубліканскага і (або) мясцовых бюджэтаў, павялічваецца заснавальнікам. На адну групу выдзяляецца 2 вучэбныя гадзіны на тыдзень.

Згодна з пунктам 68 спецыфічных санітарна-эпідэміялагічных патрабаванняў да зместу і эксплуатацыі ўстаноў адукацыі, зацверджаных пастановай Савета Міністраў Рэспублікі Беларусь ад 7 жніўня 2019 г. № 525, напаўняльнасць СМГ павінна быць **не больш за** 12 вучняў. Кіраўнікі ўстаноў адукацыі павінны прадугледжваць магчымасць адкрыцця новых груп на працягу года пры павелічэнні колькасці вучняў, аднесеных да СМГ.

Вучэбныя заняткі з вучнямі СМГ могуць планавацца ў раскладзе вучэбнага дня да або пасля вучэбных заняткаў. Аднак мэтазгодна праводзіць заняткі СМГ адначасова з вучэбнымі заняткамі па вучэбным прадмеце «Фізічная культура і здароўе». **Недапушчальна** аб’ядноўваць вучэбныя заняткі СМГ з асноўнай (падрыхтоўчай) групай або праводзіць іх два дні запар.

Пры арганізацыі заняткаў СМГ захоўваецца той жа парадак распрацоўкі і зацвярджэння плануючай дакументацыі, як і пры арганізацыі вучэбных заняткаў па вучэбным прадмеце «Фізічная культура і здароўе».

Улік вучэбных заняткаў з вучнямі СМГ вядзецца ў класным журнале на старонках, адведзеных для факультатыўных заняткаў.

Пры правядзенні бягучай, прамежкавай і выніковай атэстацый па вучэбным прадмеце «Фізічная культура і здароўе» вучні V–XI класаў, аднесеныя па стане здароўя да СМГ, атэстуюцца ў форме *«залічана», «не залічана», «не атэставаны(а)»*. Для вучняў I–IV класаў, якія займаюцца ў СМГ, пры правядзенні прамежкавай атэстацыі, атэстацыі па выніках навучальнага года выкарыстоўваюцца запісы *«засвоіў(ла)»*, *«не засвоіў(ла)»*.

Заняткі з вучнямі, аднесенымі па стане здароўя да групы ЛФК, павінны праводзіцца **медыцынскімі работнікамі, якія прайшлі спецыяльную падрыхтоўку па лячэбнай фізічнай культуры, у абсталяваных для гэтых мэт памяшканнях арганізацый аховы здароўя**. Паколькі вучні, аднесеныя па стане здароўя да групы ЛФК, не асвойваюць змест вучэбнай праграмы па вучэбным прадмеце «Фізічная культура і здароўе», іх бягучая атэстацыя не ажыццяўляецца. Пры правядзенні прамежкавай і выніковай атэстацый насупраць прозвішча вучняў, аднесеных па стане здароўя да групы ЛФК, уносіцца запіс *«не вывучаў(ла)».*

Тыпавым вучэбным планам агульнай сярэдняй адукацыі вызначана, што пры арганізацыі адукацыйнага працэсу дома, гадзіны на вывучэнне вучэбнага прадмета «Фізічная культура і здароўе» не выдзяляюцца. Таму пры правядзенні прамежкавай і выніковай атэстацый вучняў, для якіх арганізавана навучанне дома, уносіцца запіс *«не вывучаў(ла)».*

Вучням, часова вызваленым ад вучэбных заняткаў па вучэбным прадмеце «Фізічная культура і здароўе», у класным журнале робіцца кароткі запіс *«вызв. да ... »* (у адпаведнасці з датай у медыцынскай даведцы). Вучням, якія па стане здароўя на вучэбную чвэрць (навучальны год) вызвалены ад вучэбных заняткаў па вучэбным прадмеце «Фізічная культура і здароўе» (у тым ліку вучні, якія вучацца дома), пры правядзенні прамежкавай і выніковай атэстацый уносіцца запіс *«вызвалены(а)».*

**Звяртаем увагу** на неабходнасць прыняцця мер па поўнай занятасці вучняў, вызваленых ад рухальнай актыўнасці на ўроку, аднесеных па стане здароўя да СМГ, групе ЛФК і прысутных на ўроку «Фізічная культура і здароўе». Гэта можа быць правядзенне заняткаў з вучнямі СМГ адначасова з правядзеннем вучэбных заняткаў «Фізічная культура і здароўе» (пры магчымасці кадравага забеспячэння: адзін настаўнік праводзіць урок з вучнямі асноўнай і падрыхтоўчай груп, другі – з вучнямі СМГ). У дадзеным выпадку ўлік вучэбных заняткаў з вучнямі СМГ можна весці ў асобным журнале.

Вучні, вызваленыя ад рухальнай актыўнасці на ўроку, аднесеныя па стане здароўя да СМГ, групы ЛФК і прысутныя на ўроку «Фізічная культура і здароўе», могуць знаходзіцца ў спартыўнай зале толькі ў зменным спартыўным абутку. Пры гэтым настаўнік, які праводзіць заняткі, нясе персанальную адказнасць за арганізацыю дзейнасці і бяспеку дадзеных вучняў.

1. **Асаблівасці правядзення атэстацыі вучняў па вучэбным прадмеце «Фізічная культура і здароўе»**

Бягучая атэстацыя праводзіцца ў форме **паўрочнага і тэматычнага кантролю**. Пры правядзенні бягучай атэстацыі ацэньваюцца не толькі вынікі (тэматычны кантроль), але і працэс фарміравання рухальных уменняў і навыкаў, засваенне тэарэтычных ведаў, адпаведных вывучаемай тэме. Адзнака можа выстаўляцца як за закончанае практыкаванне, так і за асобныя яго элементы. На гульнявых занятках можа праводзіцца толькі паўрочны кантроль.

Вучням, якім па выніках прамежкавай атэстацыі выстаўлены **адзнакі ў балах** і **«залічана»**, выніковая адзнака ў балах выстаўляецца як сярэдняе арыфметычнае пры ўмове наяўнасці адзнак у балах мінімум у дзвюх чвэрцях. Пры наяўнасці дзвюх адзнак у балах і дзвюх адзнак «залічана» выбар выніковай адзнакі ажыццяўляецца індывідуальна, на карысць вучня.

Вучням, якім па выніках прамежкавай атэстацыі выстаўлены адзнакі (у балах, *«залічана»*) і ўнесены запіс *«вызвалены(а)»*, выніковая адзнака (у балах або *«залічана»*) выстаўляецца пры наяўнасці такой мінімум у дзвюх чвэрцях.

1. **Рэалізацыя выхаваўчага патэнцыялу вучэбнага прадмета**

Звяртаем увагу, што Дырэктывай Прэзідэнта Рэспублікі Беларусь ад 9 красавіка 2025 г. № 12 «Аб рэалізацыі асноў ідэалогіі беларускай дзяржавы» зацверджаны асновы ідэалогіі беларускай дзяржавы. Адукацыя вызначана адной з прыярытэтных сфер, у якіх ідэалагічная работа знаходзіцца пад асаблівым кантролем дзяржавы.

Рэалізацыя ў адукацыйным працэсе выхаваўчага патэнцыялу вучэбнага прадмета «Фізічная культура і здароўе» будзе садзейнічаць вырашэнню асноўных задач ідэалагічнай работы, сярод якіх – прапаганда дасягненняў Рэспублікі Беларусь, выхаванне патрыятызму, павышэнне асабістай культуры і сацыяльнай адказнасці, выхаванне маральна-псіхалагічных якасцей, якія матывуюць на рашэнне задач паспяховага развіцця краіны.

Рашэнне гэтых задач напрамую звязана з дасягненнем вучнямі асобасных адукацыйных вынікаў, адлюстраваных у адукацыйных стандартах і вучэбных праграмах.

У змесце вучэбнага прадмета «Фізічная культура і здароўе» ў найбольшай меры на дасягненне асобасных адукацыйных вынікаў арыентаваны тэарэтычныя матэрыялы раздзела «Асновы ведаў і асновы відаў спорту» і вывучаемых тэм (напрыклад, правілы бяспечных паводзін на занятках фізічнай культурай і спортам, падчас самастойных заняткаў фізічнымі практыкаваннямі, сродкі фізічнай культуры, алімпізм і алімпійскі рух, іншае).

Пры асвятленні тэарэтычнага матэрыялу рэкамендуецца падбіраць звесткі, накіраваныя:

на выхаванне ў вучняў патрыятызму, пачуццяў гонару за беларускі народ, грамадзянскасці, нацыянальнай самасвядомасці (напрыклад, дасягненні беларускіх спартсменаў у міжнародных спаборніцтвах і Алімпійскіх гульнях, алімпійскі рух у Беларусі);

фарміраванне культуры бяспекі жыццядзейнасці, каштоўнасных адносін да здароўя (напрыклад, правілы складання комплексаў практыкаванняў для самастойных заняткаў, правілы здаровага ладу жыцця).

Пры вывучэнні кожнай тэмы неабходна ствараць умовы для развіцця ў вучняў настойлівасці, смеласці, самастойнасці ў дасягненні мэты, ініцыятыўнасці, арганізаванасці, дысцыплінаванасці і іншых якасцей.

Рэалізацыі выхаваўчага патэнцыялу вучэбнага прадмета «Фізічная культура і здароўе» спрыяе самастойнае складанне і выкананне вучнямі заданняў, комплексаў практыкаванняў і трэніровачных заняткаў; арганізацыя спартыўных мерапрыемстваў у пазаўрочны час; наведванне спартыўных аб’ектаў (Рэспубліканскага цэнтра алімпійскай падрыхтоўкі па зімовых відах спорту «Раўбічы», шматпрофільнага культурна-спартыўнага комплексу «Мінск-Арэна» і інш.).

1. **Арганізацыя метадычнай работы**

У план работы метадычных фарміраванняў настаўнікаў, якія выкладаюць вучэбны прадмет «Фізічная культура і здароўе» (школы маладога настаўніка, творчых і праблемных груп, школьнага, раённага (гарадскога) вучэбна-метадычнага аб’яднання настаўнікаў і інш.), у 2025/2026 навучальным годзе прапануецца ўключыць актуальныя пытанні арганізацыі адукацыйнага працэсу і методыкі выкладання вучэбнага прадмета «Фізічная культура і здароўе». У кантэксце падрыхтоўкі да НДЯА–2026 рэкамендуецца працягнуць работу па фарміраванні функцыянальнай адукаванасці вучняў сродкамі вучэбнага прадмета «Фізічная культура і здароўе».

На жнівеньскіх прадметных секцыях настаўнікаў, якія выкладаюць вучэбны прадмет «Фізічная культура і здароўе», рэкамендуецца абмеркаваць наступныя пытанні:

1. Нарматыўнае прававое забеспячэнне агульнай сярэдняй адукацыі ў 2025/2026 навучальным годзе:

навацыі Кодэкса Рэспублікі Беларусь аб адукацыі, нарматыўныя прававыя акты, якія рэгулююць пытанні арганізацыі адукацыйнага працэсу;

абноўленыя вучэбныя праграмы па вучэбным прадмеце «Фізічная культура і здароўе».

2. Патрабаванні да арганізацыі адукацыйнага працэсу:

стварэнне бяспечных умоў арганізацыі адукацыйнага працэсу ва ўстановах агульнай сярэдняй адукацыі па вучэбным прадмеце «Фізічная культура і здароўе»;

рэалізацыя выхаваўчага патэнцыялу ўрока фізічнай культуры і здароўя;

рэалізацыя міжпрадметных сувязей.

3. Аналіз вынікаў работы метадычных фарміраванняў настаўнікаў у 2024/2025 навучальным годзе. Планаванне работы метадычных фарміраванняў у 2025/2026 навучальным годзе.

На пасяджэннях метадычных фарміраванняў настаўнікаў, якія выкладаюць вучэбны прадмет «Фізічная культура і здароўе» на працягу навучальнага года рэкамендуецца разгледзець пытанні методыкі выкладання вучэбнага прадмета з улікам наяўнага эфектыўнага педагагічнага вопыту настаўнікаў рэгіёну:

прымяненне сучасных адукацыйных тэхналогій на ўроках фізічнай культуры і здароўя з мэтай фарміравання асобасных, метапрадметных і прадметных кампетэнцый вучняў;

фарміраванне асноў функцыянальнай адукаванасці ў сферы бяспечнага і здаровага ладу жыцця з дапамогай выкарыстання практыка-арыентаваных заданняў;

выкарыстанне выхаваўчага патэнцыялу вучэбнага прадмета «Фізічная культура і здароўе»;

арганізацыя медыка-педагагічнага кантролю па стварэнні бяспечнага адукацыйнага асяроддзя на вучэбных занятках па вучэбным прадмеце «Фізічная культура і здароўе»;

кантроль і ацэнка вынікаў вучэбнай дзейнасці вучняў пры вывучэнні зместу вучэбнага прадмета «Фізічная культура і здароўе»;

асаблівасці правядзення пазакласных мерапрыемстваў (у рамках шостага школьнага дня), накіраваных на фарміраванне здаровага ладу жыцця, актыўнай грамадзянскай пазіцыі, забеспячэнне мер па захаванні і ўмацаванні здароўя, паважлівых адносін да дасягненняў беларускіх спартсменаў; павышэнне матывацыі да прафесійнага выбару вучняў і інфармаванасці аб спартыўна-педагагічных прафесіях.

4. Рэалізацыя задач Года добраўпарадкавання ва ўстанове адукацыі і на прылеглай тэрыторыі.

З дадатковай інфармацыяй аб арганізацыі фізічнага выхавання вучняў, аператыўнымі звесткамі аб выніках правядзення рэспубліканскіх фізкультурна-аздараўленчых і спартыўна-масавых мерапрыемстваў можна азнаёміцца на сайце ўстановы «Рэспубліканскі цэнтр фізічнага выхавання і спорту вучняў і студэнтаў» *(*[*http://www.sporteducation.by*](http://www.sporteducation.by)*).*